Okresná prokuratúra Bánovce nad Bebravou 
K Zornici 892, 957 01 Bánovce nad Bebravou 	

Sp. zn. : Pv 406/13/3301	Bánovce nad Bebravou, 8.7.2014
EEČ : 2-23-27-2014

U Z N E S E N I E

Trestná vec:	obvinený XXXXX 
Prečin:	Ublíženie na zdraví podľa § 157 odsek 1, odsek 2 písmeno a Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Bánovce n/Bebravou
Podľa § 215 odsek 1 písmeno d (§ 9 odsek 1 písmeno f) Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
dňa 12.07.2013 v čase asi o 12.50 hod. riadil osobné motorové vozidlo TOYOTA RAV 4 s evidenčným číslom XXXXX čiernej farby po ceste č. I/50 v 135,8 km v smere jazdy od Bánoviec nad Bebravou smerom na Trenčín v katastri obce Dežerice pri predchádzaní doposiaľ nestotožneného nákladného motorového vozidla s rýchlosťou 90 km/hod. neprispôsobil rýchlosť vozidla stavu a povahe vozovky v danom úseku, v čoho dôsledku sa pri predbiehacom manévri a vyhýbacom manévri vľavo sa dostal do šmyku, stratil kontrolu nad vozidlom, vošiel s vozidlom mimo komunikáciu, kde narazil prednou časťou vozidla TOYOTA RAV do terénnej prekážky a s vozidlom sa prevrátil na strechu, následne zostalo prevrátené nebok v trávnato - stromovom poraste, čím porušil ustanovenie § 4 odsek 1 písmeno c), § 16 odsek 1, § 137 odsek 2 písmeno c) k Zákonu č. 8/2009 Z.z. o cestnej premávke, pričom  došlo k zraneniu spolujazdca vo vozidle TOYOTA RAV, XXXXX, ktorá utrpela podvrtnutie krčnej chrbtice ľahšieho stupňa,  pre ktoré zranenie bola obmedzená na bežnom spôsobe života v trvaní 6 dní a k zraneniu spolujazdca XXXXXa, ktorý utrpel zlomeninu tela III. driekového stavca s dobou liečby a práceneschopnosti po dobu najmenej 115 dní, pre ktoré zranenie bol obmedzený v bežnom spôsobe života tým, že trpel bolesťou, jeho zranenie si vyžadovalo početné lekárske vyšetrenia vrátane hospitalizácie, kľudový režim počas liečby, bol obmedzený v pohybe najmä pri chôdzi a v stoji s obmedzením väčšieho fyzického zaťaženia, po dobu 115 dní, alkohol u neho zistený nebol. 

lebo je trestné stíhanie neprípustné podľa § 9 odsek 1 písmeno f Trestného poriadku

Odôvodnenie:
	Vyšetrovateľ odboru kriminálnej polície Okresného riaditeľstva PZ Bánovce nad Bebravou uznesením pod ČVS:XXXXX zo dňa 09.10.2013 podľa § 199 odsek 1 Trestného poriadku začal trestné stíhanie pre prečin ublíženia na zdraví podľa § 157 odsek 1, odsek 2 písmeno a) Trestného zákona na skutkovom základe uvedenom v predmetnom uznesení. 

	Uznesením vyšetrovateľa Odboru kriminálnej polície Okresného riaditeľstva PZ Bánovce nad Bebravou uznesením pod XXXXX zo dňa 26.03.2014 bolo podľa § 206 odsek 1 Trestného poriadku rozhodnuté o vznesení obvinenia XXXXX pre prečin ublíženia na zdraví podľa § 157 odsek 1, odsek 2 písmeno a) Trestného zákona s poukazom k § 138 písmeno h) Trestného zákona na skutkovom základe uvedenom v predmetnom uznesení. 

	Podľa § 215 odsek 1 písmeno d) Trestného poriadku prokurátor zastaví trestné stíhanie, ak je neprípustné podľa § 9.

	V zmysle § 9 odsek 1 písmeno f) Trestného poriadku trestné stíhanie nemožno začať, a ak už bolo začaté, nemožno v ňom pokračovať, a musí byť zastavené, ak je trestné stíhanie podmienené súhlasom poškodeného a súhlas nebol daný alebo bol vzatý späť. 

	V zmysle § 211 odsek 1 Trestného poriadku trestné stíhanie pre prečin ublíženia na zdraví podľa § 157 Trestného zákona proti tomu, kto je vo vzťahu k poškodenému osobou, voči ktorej by mal poškodený ako svedok právo odoprieť výpoveď, ak inak vykazuje znaky skutkovej podstaty tohto trestného činu možno začať a v už začatom trestnom stíhaní pokračovať iba so súhlasom poškodeného. Ak je poškodených jedným skutkom niekoľko, stačí súhlas len jedného z nich. 

	Podľa § 127 odsek 4 Trestného zákona sa blízkou osobou na účely tohto zákona rozumie príbuzný v priamom pokolení, osvojteľ, osvojenec, súrodenec a manžel, iné osoby v rodinnom alebo obdobnom pomere sa pokladajú za navzájom blízke osoby len vtedy, ak by ujmu, ktorú trpela jedna z nich, druhá právom pociťovala ako ujmu vlastnú. 

	Podľa § 130 odsek 2 Trestného poriadku je svedok oprávnený odoprieť vypovedať, ak by výpoveďou spôsobil nebezpečenstvo trestného stíhania sebe, svojmu príbuznému v priamom rade, svojmu súrodencovi, osvojiteľovi, osvojencovi, manželovi alebo druhovi, alebo iným osobám v rodinnom alebo obdobnom pomere, ktorých ujmu by právom pociťoval ako vlastnú ujmu. Svedok je oprávnený odoprieť vypovedať aj vtedy, ak by výpoveďou porušil spovedné tajomstvo alebo tajomstvo informácie, ktorá mu bola zverená ústne alebo písomne pod podmienkou mlčanlivosti ako osobe poverenej pastoračnou starostlivosťou. 

	V priebehu konania v rámci svojej výpovede zo dňa 25.06.2014 poškodený XXXXX XXXXX XXXXX ako aj poškodená XXXXX tiež dňa 25.06.2014 uviedli, že s obvineným XXXXX sú v rodinnom vzťahu, obvinený je synovec poškodeného XXXXX XXXXX a bratrancom poškodenej XXXXX a nedávajú súhlas na trestné stíhanie obvineného XXXXX, nakoľko sú v príbuzenskom pomere. 

	Vychádzajúc z vyššie uvedených skutočností je možné bez akýchkoľvek pochybností uzavrieť, že XXXXX XXXXX a XXXXX sú vo vzťahu k obvinenému XXXXX osobou, ktorá s poukazom k § 130 odsek 2 Trestného poriadku má v konaní oprávnenie odoprieť vypovedať. Z uvedeného zároveň vyplýva, že s poukazom na § 211 odsek 1 Trestného poriadku ide v jej prípade i o subjekt, súhlasom ktorého je podmienené trestné stíhanie. Bez existencie jej súhlasu nie je možné v trestnom stíhaní pokračovať a toto musí byť zastavené. 

	Nakoľko súhlas poškodených XXXXX konaní nebol udelený, trestné stíhanie je neprípustné a nemožno v ňom pokračovať. Z uvedeného dôvodu muselo byť rozhodnuté o jeho zastavení. 

	Vzhľadom k uvedeným skutočnostiam okresná prokurátorka rozhodla tak, ako je uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Eva Žiklová
prokurátorka